text: L'Hospital Psiquiàtric de Bétera crema la seua Falla - Noticias CAMP DE TURIA
  En paraules de la responsable de Benestar Social en la Diputació, Pilar Sarrión, "estes ajudes tenen un component de dinamització econòmica en afavorir l'activitat de sectors tradicionals afectats per la crisi sanitària, però també hem volgut dotar-les d'un component social en reconeixement a la labor de les i els professionals sanitaris i de les cures que tant ens estan ensenyant en estos temps complicats de pandèmia".
  Eixa part social de la col·laboració entre la corporació provincial i el Gremi d'Artistes Fallers s'ha posat de manifest aquest dimarts a l'Hospital Psiquiàtric de Bétera, on pacients i responsables sanitaris del centre de salut mental de la Diputació han presenciat la cremà d'un dels 15 monuments infantils plantats estos dies en municipis de L'Horta, La Ribera, el Camp de Túria i La Costera.
  La falla, obra de l'artista Vicente Domínguez sota el lema 'Un aplaudiment als nostres sanitaris', s'ha cremat segons la tradició en un acte al qual han assistit responsables del Gremi d'Artistes Fallers, en concret l'encarregat de Juntes Locals, Manuel Martínez, i el tresorer, José Antonio Marco, a més de la diputada Pilar Sarrión i el propi artista. "Amb esta idea ens han permés continuar treballant en un any molt difícil en el qual no hem pogut plantar altres monuments", ha assenyalat l'artista moments abans de prendre al costat de la diputada la metxa que donava pas a la cremà.
  El representant dels artistes fallers es referix al nou conveni amb la Diputació, a través del qual es plantaran monuments en diferents municipis de la província que no compten amb comissions ni tradició fallera. Abans, hauran de cremar-se les 15 falles infantils que s'han plantat o està previst plantar en les residències Ballesol de Burjassot, Valterna i La Patacona; els centres de dia de Torrent i Moncada; La Saleta de El Puig; Parque Luz a Catarroja; Novaedat a Xàtiva; Solimar a Sollana; Sant Blas a L'Eliana; i les residències de Silla, Aldaia, Carlet i Savia Alcàsser.